מסכת סוטה דף כז עמוד ב

/מתני'/. כשם שהמים בודקין אותה כך המים בודקין אותו, שנאמר: ובאו ובאו.

דף כז עמוד ב

אותו. למאן? אילימא לבעל, בעל מאי עביד? וכי תימא,

דף כח עמוד א

דאי אית ביה עון בדקי ליה מיא, כי אית ביה עון בדידיה מי בדקי לה מיא לדידה? והא תניא: ונקה האיש מעון והאשה ההיא תשא את עונה, בזמן שהאיש מנוקה מעון - המים בודקין את אשתו, אין האיש מנוקה מעון - אין המים בודקין את אשתו! ואלא לבועל, ליתני כדקתני סיפא: כשם שאסורה לבעל, כך אסורה לבועל! לעולם לבועל, ורישא איידי דתנא אותה תני אותו, סיפא איידי דתנא בעל תנא בועל.

דף כח עמוד א

תני': לצבות בטן ולנפיל ירך - בטנו ויריכו של בועל

**הקשר בין שתיית הסוטה לבעל ולבועל**

1. **העולה מן הסוגיה**

הגמרא מעלה הווא אמינא שהמים יבדקו גם אם הבעל חטא, ויהרגו אותו במקרה כזה. אולם הגמרא דוחה זאת, שכן, שנינו שאם הבעל חטא, אין המים בודקים כלל גם את אשתו. לפיכך המסקנה היא שהמים בודקים את הבועל, וכל מאורעות שמתרחשים לה – קורים גם לו.

1. **המים והבעל**

מדייק הנצי"ב: "לכאורה אינו מובן, דילמא כי אית ביה עון לא בדקי לה מיא אלא לדידיה, בשביל החטא שגרם למחוק השם בחנם. אלא דצ"ל דפשוט בפי' 'כשם שהמים בודקין אותה כך המים בודקין אותו'- **דבזמן קאמר**, דהיינו בזמן שבודקין אותה אז בודקין אותו, אבל אם היא אינה נבדקת, מאיזה טעם שיהא, גם הוא אינו נבדק[[1]](#footnote-1)". אם כן, הבדיקה היא הדדית. נראה שהנחת יסוד היא, שמצוות סוטה נועדה לטהר את האווירה מחשדות – שווא כלפי האישה, שהיא תרמה להם בהתייחדה עם איש נגד דרישתו המפורשת של בעלה. כשתשתה ותימצא טהורה – תחזורנה השלווה והשכינה לשרות במשכנם. אולם לסייעתא דשמיא כזו, יש להיות ראויים:

"אין בכל משפטי התורה דבר תלוי בנס זולתי הענין הזה, שהוא פלא ונס קבוע שיעשה בישראל בהיותם רובם עושים רצונו של מקום, כי חפץ למען צדקו ליסר הנשים שלא תעשינה כזמת יתר העמים, ולנקות ישראל מן הממזרות שיהיו ראויים להשרות שכינה בתוכם. ולפיכך פסק הענין הזה משעה שנתקלקלו בעבירות, כמו שאמרו (סוטה מז א) משרבו הנואפים פסקו מי סוטה, שנאמר: (הושע ד יד) "לא אפקוד על בנותיכם כי תזנינה ועל כלותיכם כי תנאפנה כי הם עם הזונות יפרדו ועם הקדשות יזבחו ועם לא יבין ילבט". ואין הכתוב אומר שתהיינה הנשים הנואפות פטורות מן העון בעבור שבעליהן נואפים, רק שלא יעשה בהן הנס הגדול הזה שהוא נעשה להם לכבודם ולהיותם עם קדוש, והם לא יבינו בטובה הזאת ולא יחפצו בה[[2]](#footnote-2)". יש לברר מהו החטא בו נופל הבעל, הגורם שהמים לא יפעלו עוד. רש"י כותב: "שלא בא עליה משנאסרה עליו- האשה ההיא תשא עונה שיבדקוה המים[[3]](#footnote-3)". בסוף המסכת שנינו:

"אין האיש מנוקה מעון - אין המים בודקין את אשתו[[4]](#footnote-4), ואומר: לא אפקוד על בנותיכם כי תזנינה כו'. מאי ואומר? וכי תימא, עון דידיה אין, דבניה ודבנתיה לא, תא שמע: לא אפקוד על בנותיכם כי תזנינה ועל כלותיכם כי תנאפנה; וכי תימא, עון אשת איש אין, עון דפנויה לא, ת"ש: כי הם עם הזונות יפרדו ועם הקדשות יזבחו[[5]](#footnote-5)". משמע שדי בעבירה עם פנויה, או אפילו של בניו של הבעל, כדי למנוע סייעתא דשמיא של מי סוטה. אכן פסק הרמב"ם:

"כל איש שבא ביאה אסורה **מימיו אחר שהגדיל,** אין המים המאררים בודקין את אשתו, ואפילו בא על ארוסתו בבית חמיו שאסורה מדברי סופרים- אין המים בודקין את אשתו..

השגת הראב"ד: אפילו בא על ארוסתו בבית חמיו שאסורה מדברי סופרים אין המים בודקין את אשתו. א"א הא דלא כהלכתא משמעתא דריש ארוסה ושומרת יבם[[6]](#footnote-6)".

המשנה למלך מביא מקור לדברי הרמב"ם:

"הא דתנן בר"פ ארוסה אלמנה לכ"ג גרושה וחלוצה לכהן הדיוט ממזרת ונתינה לישראל ובת ישראל לנתין וממזר לא שותות כו' טעמא דכל הני הוא משום דאין האיש מנוקה מעון". לדעתו, מדין חלוצה[[7]](#footnote-7) למד הרמב"ם שאף איסור דרבנן מעכב, כגון שניה או ארוסה בבית חמיו, ואפילו פנויה. אמנם, פלא הוא שלא הזכיר הרמב"ם דין בניו ובנותיו. הלכה זו הוזכרה בפסקי התוספות[[8]](#footnote-8). אמנם המאירי שם[[9]](#footnote-9) מבאר כך שלא קשה לרש"י מזנות אחרת של הבעל, ולא לרמב"ם מפריצות הבנים: "שכל שבני ביתו פרוצים בזמה והוא אינו מוחה אף הוא פרוץ בזמה ומאחר שהוא פרוץ בזמה חושדין אותו להיותו בא עליה **אחר הסתירה**".

אולם תמה המשנה למלך:

"תנן בפ"ג (דף כ"ב) ר"ש אומר אין זכות תולה במים המרים וכו' ואתה מוציא שם רע על הטהורות ששתו והן אומרות טמאות היו אלא שתולה להן זכות. ואם איתא דכל ביאה אסורה מונעת הבדיקה הול"ל א"כ אתה מוציא לעז על הטהורות שהן אומרות טמאות היו אלא שבעליהן בעלו בעילת איסור". לשיטת רש"י, שהעבירה היא שבא עליה בדרך, מאורע כזה "לא שכיח אם משום דהיו מוסרים לו שני ת"ח[[10]](#footnote-10) ואי משום דמאיסה היא גביה". אולם לשיטת הרמב"ם קשה. ואולי רבי שמעון לא נקט את הדרשה שהאיש צריך להיות מנוקה מעוון. אמנם גם רש"י כתב: "מנוקה מעוון- ניאוף באישה האסורה לו, בין מזו שנסתרה בין מאחרת[[11]](#footnote-11)". אכן, לגבי נישואין בחייבי לאוים כתב רש"י: דלא נאמרה פרשה אלא בראויה לקיימה[[12]](#footnote-12)". אולי בזה נחלקו רמב"ם ורש"י, שלדעת הרמב"ם הוא בכלל ביאה אסורה, ולפי רש"י "אלמנה לכה"ג אף על גב דביאת איסור הוא, מ"מ כיון דלא הוי דרך זנות אלא **דרך אישות, חשיב שפיר מנוקה מעון**. ולהכי כתב בטעמא דאלמנה לכה"ג משום שכתוב כי תשטה - אשתו הראויה לו. וכדאיתא בספרי. ובכה"ג אינו חשוב עון אלא אם בא עליה בדרך, דאינו מנוקה מאותו עון עצמו. וזה שפי' בכל דוכתי אינו מנוקה מעון שבא עליה בדרך. ובהכי איירי פשטא דקרא. והכא בלא"ה א"ש מה שפי' דווקא בא עליה בדרך. משום דס"ד דבדקי ליה מיא, ומיא וודאי לא בדקי לבעל ולבועל. אלא על עון זה לבד[[13]](#footnote-13)". בתוספות שאנץ[[14]](#footnote-14) הצריכו שהעוון יבוא אחרי הקינוי.

" בספר אור חדש (פר' נשא) הביא קושי' בשם הגר"י אייבשיץ זצ"ל, לר"ל דס"ל דאין מזווגים לאדם אשה אלא לפי מעשיו, א"כ איך משכחת לה שיבדקו אותה המים, הרי אם אמת היא שזינתה, ע"כ הוא ג"כ רשע. וא"כ אינו מנוקה מעון ואין המים בודקים את אשתו". בדף על הדף[[15]](#footnote-15) מציע כמה תירוצים: 1. הדרשה שהבעל צריך להיות מנוקה מעוון איננה מוסכמת[[16]](#footnote-16). 2. לפי רש"י באמת לא קשה, שכן, ה'עוון' הוא רק שזינתה אחרי קינוי[[17]](#footnote-17).

1. **השגת הראב"ד**

הכסף משנה מבאר את השגת הראב"ד: "אמרינן בר"פ ארוסה (דף כ"ד:) טעמא דכתיבי הני קראי, הא לאו הכי ה"א ארוסה שתיא!? והא כי אתא רבי אחא בר חנינא מדרומא אתא ואייתי מתניתא בידיה: 'מבלעדי אישך'- שקדמה שכיבת בעל לבועל ולא שקדמה שכיבת בועל לבעל. אמר רמי בר חמא משכחת לה וכו' כגון שבא עליה ארוס בבית אביה. משמע מהכא, דאע"ג דבא עליה ארוס בבית אביה הואי שתיא אי לאו דמיעט קרא דלא שתיא, ואם איתא דבא על ארוסתו בבית חמיו אינו מנוקה מעון- למה לי קרא למעט ארוסה? תיפוק ליה משום דאין האיש מנוקה מעון. ואפשר לדחוק ולומר דקרא תרי טעמי יהיב למעט ארוסה[[18]](#footnote-18)". תירוץ אפשרי אחר הוא, להעמיד שם שקידש אותה בביאה, וכך לא קדמה ביאת בועל ואין כאן ממש עבירה[[19]](#footnote-19). המשנה למלך טוען, שאיסור ארוסה בבית אביה התווסף לאחר מכן, וברגע שאסרוהו חכמים הוא ממילא באיסורים, ואין להקשות שהתורה מיעטה אותו קודם לכן. לדעתו כוונת המאירי להקשות מן הנושא מעוברת או מינקת חברו, ששותה לדעת חכמים[[20]](#footnote-20). ולדעת הרמב"ם "שאני מעוברת ומינקת, שאין איסור הביאה מצד עצמה אלא משום דבר אחר דהיינו משום הולד וכדאיתא בפרק החולץ ומאי דאמרינן דכל מי שבא ביאה אסורה שאין המים בודקין- הוא דוקא בביאה שהיא אסורה מצד עצמה, ולא בביאה האסורה מחמת דבר אחר[[21]](#footnote-21)". באשר לשיטת הראב"ד מסתפק המשנה למלך האם חלק על הרמב"ם בכל ביאה האסורה מדרבנן, כגון שניה, או רק לגבי הבא על ארוסתו בבית חמיו, ומינקת, שהן ביאות שיש להן היתר בהמשך.

1. **הירושלמי**

בירושלמי נאמר: "על כל ביאה וביאה שהיא מקבלת את בעלה לאחר הבועל, כך הן בודקין אותו.

היא על ידי שדרכה ליאסר בין לו בין לאחר היא נבדקת. אבל הוא לכשתשתה הוא נבדק[[22]](#footnote-22)". ביאר בקרבן העדה: "על כל ביאה וביאה. שנבעלת מבעלה לאחר שכיבת הבועל דבאיסורא בא עליה אחרי שכבר נאסרה עליו בביאת הבועל וכפי ריבוי האיסורין נענשת ומיתתה מנוולת ביותר".

תמה בקרן אורה[[23]](#footnote-23) "קשה להבין דברי הירושלמי בזה, חדא מאי היא דקאמר דהמים בודקין אותה על כל ביאה שהיא מקבלת מבעלה לאחר הבועל. הא אם בא עליה בעלה לאחר הבועל אין המים בודקין אותה כלל. מדתנן בא עליה בעלה בדרך. ועוד מאי 'כך הם בודקין אותו' דקאמר. וכי על ביאה שבא עליה בעלה יבדק גם הוא". "אפשר שכוונת קרבן העדה היא כשכשהבעל **אינו יודע שנסתרה[[24]](#footnote-24)**". כנראה שהכוונה שגילה אחר כך שנסתרה, ולפיכך משקה אותה. אולם על פי הפשט בירושלמי "צ"ל דהכא מיירי דבשעת השקאה אינו יודע אם בא עליה אחר שנסתרה או לא, דבכה"ג בדקי לה כמש"כ התוס' שם[[25]](#footnote-25)". משמע מהירושלמי שאם בא עליה בשוגג, המים בודקים אותה[[26]](#footnote-26). אולם הראשונים לומדין בתלמוד הבבלי שאינה שותה[[27]](#footnote-27). בעלי התוספות חילקו:

"כיון שבשעת השקאה יודע שבא עליה באיסור בין שבא עליה בשוגג בין שבא עליה במזיד לאו מנוקה מעון הוא. אבל ע"י גלגול שאינו יודע בשעת השקאה- מנוקה מעון קרינא ביה[[28]](#footnote-28)".

העונש צפוי לאשה אף אם לא שתתה, כפי שמצינו במדרש: "מעשה בשתי אחיות שהיו דומות זו לזו והיתה האחת נשואה בעיר אחרת. בקש בעלה של אחת מהן לקנאות לה ולהשקותה מים המרים בירושלים. הלכה לאותה העיר שהיתה אחותה נשואה שם. אמרה לה אחותה: 'מה ראיתה לבא בכאן[[29]](#footnote-29)?' אמרה לה: 'בעלי רוצה להשקות אותי מים המרים ואני טמאה'. אמרה לה אחותה: 'אני הולכת תחתיך ושותה'. אמרה לה: 'לכי ועשי כן'. מה עשתה? לבשה בגדי אחותה והלכה ושתתה מים המרים ונמצאת טהורה. חזרה לביתה. יצאה אחותה שזנתה לקראתה, חבקו ונשקו זו לזו. כיון שנשקו זו לזו הריחה במים המרים מיד מתה[[30]](#footnote-30)".

1. **גורל הבועל**

לפי סוגייתנו, גורל האישה וגורל הבועל צמודים. "באותה שעה שתמות היא- ימות הנואף שהשקה על ידו בכל מקום שהוא, ויארע לו מאורעות שאירעו לה, לצבות בטן ולנפיל ירך[[31]](#footnote-31)". אולם יתכן שלפי "שיטת הירושלמי שהביאו התוס' בשני הבבות אינו כן, אלא אפשר **שהוא נבדק ולא היא,** ואם הבועל מזיד והיא שוגגת, מותרת לבעל ולא לבועל[[32]](#footnote-32)". ברור שהבועל אינו נבדק על זנות עם אישה אחרת[[33]](#footnote-33), אך מסתפק במשנה למלך על טומאה שטימא את האישה בפעם אחרת, או אף בעתיד.

מסקנתו היא שכל שאוסר על בעלה – כלול:

"ממ"ש שהיא לפי שהיא נאסרת בין לו בין לאחר היא נבדקת, מכאן יש להוכיח דאחר ג"כ נבדק בין לעבר בין לעתיד שהרי אסרה. ולפי צד זה שאנו אומרים דכל דבר שהיא נבדקת, גם הוא נבדק בין לעבר בין לעתיד". מעורר מחשבה מצב, בו הולך אדם לתומו, ואינו יודע שגורלו נחתך ברגע זה, על עבירה שעבר מזמן. אם בחרה האישה שלא לשתות – ינצל. אם תשתה- תמות וימות הוא עימה. נראה שעל חטא שחטאו יחדיו, אם האישה לא תשוב אין סיכוי שהוא ישוב, לפי שכדברי הרב קוק, בעוד גבר:

"יוכל לפעמים לסור.. מהמגמה האלוקית העליונה, מה שא"כ התכונה הנפעלת של האשה כשהיא ישרה, היא עלולה להרשם ולהפעל מתכונת השפע אשר עשה האלוקים, מהתכונה הישרה[[34]](#footnote-34)".

1. מרומי שדה דף כז עמוד ב. [↑](#footnote-ref-1)
2. רמב"ן במדבר פרק ה פסוק כ. [↑](#footnote-ref-2)
3. רש"י מסכת סוטה דף כח עמוד א ד"ה בזמן שהאיש מנוקה מעון. כתב המשנה למלך:

   "ולא מצאתי בשום מקום שיאמר רש"י דבשביל עבירה אחרת שלא יבדקו המים את אשתו. ובפ"ק דשבועות (דף ה') שהביאו ברייתא זו פירש"י שבא עליה אחר שנסתרה וכן בפ"ו דיבמות (דף נ"ח) ובפ"ק דקידושין (דף כ"ז) בכל מקומות אלו פירש"י דבא עליה אחר שנסתרה יע"ש. **ופשטיה דקרא בהכי מיירי** ,דהא ונקה האיש מעון, הוא ללמד שקודם לכן היה בו עון אם בא עליה, וכמ"ש רש"י בפירוש החומש. ועל זה סיים הכתוב ואמר: והאשה ההיא תשא את עונה דהיינו שיבדקוה המים. אבל משום ביאה אחרת לא מצינו שתהא מעכבת שלא תבדק". ואם בא עליה הבעל לאחר שידע שזינתה, כל שכן שאין המים בודקים אותה (מאירי שבועות דף ה עמוד א ד"ה כל). [↑](#footnote-ref-3)
4. "בברכת פרץ (פר' נשא) לרמז: ו'נקה האיש מעון והאשה ההיא תשא את עונה'. בגי': אם אין האיש מנוקה מעון אין המים בודקים את אשתו ע"כ והוא פלא". (דף על הדף דף כח עמוד א). [↑](#footnote-ref-4)
5. מסכת סוטה דף מז עמוד ב. רש"י עצמו כותב שם :

   "מנוקה מעון - ניאוף באשה האסורה לו בין מזו שנסתרה בין מאחרת". [↑](#footnote-ref-5)
6. רמב"ם הלכות סוטה פרק ב הלכה ח. [↑](#footnote-ref-6)
7. לדעת 'אצר הסוטה': מדין איסור נתינה. [↑](#footnote-ref-7)
8. פרק א סימן ז. כן משמע גם בתוספות רא"ש דף מז עמוד ב ד"ה בעוון, ותוספות ד"ה ונעלם מסכת שבועות דף ה עמוד א. לדעת רבינו תם, מדובר בפריצות בגלוי, שלא היו מעכבים את תקפות מי הסוטה, אך גרמו לרבנן יוחנן בן זכאי להפסיק את ביצוע התהליך. (תשובות בספר הישר, סימן כ, א). [↑](#footnote-ref-8)
9. דף מז עמוד א. [↑](#footnote-ref-9)
10. פרק א משנה ג. [↑](#footnote-ref-10)
11. דף מז עמוד ב. [↑](#footnote-ref-11)
12. כד עמוד א ד"ה לא שותות. [↑](#footnote-ref-12)
13. קרן אורה. [↑](#footnote-ref-13)
14. דף כד עמוד א. [↑](#footnote-ref-14)
15. דף ב עמוד א. [↑](#footnote-ref-15)
16. רש"י מסכת יבמות דף נח עמוד בד"ה לישנא אחרינא. [↑](#footnote-ref-16)
17. רש"י מסכת קידושין דף כז עמוד ב ד"ה גלגול. [↑](#footnote-ref-17)
18. כסף משנה . [↑](#footnote-ref-18)
19. ירח האיתנים (בתוך שו"ת איתן האזרחי).

    "מבואר בכתובות ז שר"י אומר שביהודה אף בבית האירוסין מברכין ברכת חתנים מפני שמתייחד עמה. ופירשו רש"י ותוס' ובשטמ"ק שם לפי שפעמים שבא עליה בבית חמיו שלא לשם חופה ולפיכך מברכין מתחלה כדי שתהא כלה בברכה עיין שם. וא"כ ביהודה ובכל מקומות שנוהגים כיהודה שמברכין בבית אירוסין אין בזה משום הבא על ארוסתו בבית חמיו".( עלי תמר פסחים פרק י הלכה א). [↑](#footnote-ref-19)
20. דף כו עמוד א. הרמב"ם כתב (בסוף הלכה ט) ששותה "שאין כאן עבירה". [↑](#footnote-ref-20)
21. משנה למלך הלכות סוטה פרק ב הלכה ח ד"ה ואפילו. [↑](#footnote-ref-21)
22. פרק ה הלכה א. [↑](#footnote-ref-22)
23. דף כז עמוד ב. [↑](#footnote-ref-23)
24. אינו יודע, בשעת הביאה. (אנציקלופדיה תלמודית כרך יא, השקאת סוטה [המתחיל בטור קנא] (הערות 174-175). [↑](#footnote-ref-24)
25. רש"ש דף כז עמוד ב. ודבריו מפורשים בירושלמי פרק א הלכה ג. [↑](#footnote-ref-25)
26. "ר' אבין בשם רבי הילא: כאן ביודע כאן בשאינו יודע". תלמוד ירושלמי (פרק א הלכה ג). [↑](#footnote-ref-26)
27. מאירי שבועות דף ה עמוד א ד"ה כל, ריטב"א יבמות דף נח עמוד א. [↑](#footnote-ref-27)
28. תוספות מסכת קידושין דף כז עמוד ב ד"ה ונקה. כך מכריע במשנה למלך (ד"ה אחר). לגבי מקרה בו עשה הבעל תשובה

    לאחר עבירתו- עיין בבירור הלכה לדף כח עמוד א, ציון א אות ג. [↑](#footnote-ref-28)
29. שאלה המלמדת על יחסי תועלת לכל היותר בין האחיות. [↑](#footnote-ref-29)
30. במדבר רבה פרשת נשא פרשה ט. [↑](#footnote-ref-30)
31. רמב"ם הלכות סוטה פרק ג הלכה יז. [↑](#footnote-ref-31)
32. מרומי שדה דף כז עמוד ב. [↑](#footnote-ref-32)
33. ירושלמי פרק ה הלכה א. מובא בדברי התוספות (ד"ה כשם). [↑](#footnote-ref-33)
34. עולת ראיה חלק א, עמוד עב. [↑](#footnote-ref-34)